  Майя Бывальцева Удмуртия пыриз Россиысь улосвылъёс пӧлы, кытын санаторийёслэн но курортъёслэн юртъёссы туж вужмемын. Сыӵе ивортодэт дасямын вал Россиысь Кун Кенешлэн туризмъя ӧриезлэн кенешонэзлы, ивортэ ТАСС. Санаторийёслэн но курортъёслэн тросэз юртъёссы вужмемын, озьы ик интыос буш кылемын Крымын, Башкририын, Кабардино-Балкариын, Удмуртиын, Чечняын, Красноярск шаерын, Москва, Брянск, Воронеж но Тула улосвылъёсын. Удмуртиысь тазалыкез утёнъя министерство ивортэмъя, али улосвылын 10 элькун санаторийёс ужало. Отын физиотерапия, массаж, эмъян физкультура, рефлексотерапия но мукет ӧръёсъя юрттӥськет сёто. Юртъёс 80 процентлэсь ятырлы вужмемын Россиысь 70 кун санаторийёсын но курортъёсын. Соосты тупатъяны но выльдыны 37 миллиард манет пала кулэ. Ужкагазэз дасясьёс пусъё, вань здравницаосты выльдыса, тазалыкез юнматонъя юрттӥськет сётон удысын Россия Европаын азьмынӥсь луыны быгатоз. Нош котькуд 1 манет инвестицилэсь 5–7 манет пайда потоз. Удысэз азинтон ужпумъёсты эскеронлы йылпумъянъёсъя санаторийёсты но курортъёсты азинтонъя трос арлы стратегия кылдытэмын луоз. Туризмъя Кун Кенешлэн ыстэм муртъёсыз чакламъя, со та удысэ инвесторъёсты кыскыны луонлык сётоз. Нырысетӥ кенешон Россиысь азьмуртлэн Владимир Путинлэн кивалтэмез улсын ортчоз 26-тӥ гудырикошконэ Алтай шаерысь Белокурихаын. Кун Кенешлэн азьвалтэтэзлэн пумиськоназ Россиысь санаторийёслэсь но курортъёслэсь инвестициосты кыскыны луонлыкъёссэс будэтон сярысь вераськозы. Тегъёс: Туризм Тазалык ВладимирПутин Удмуртия Россия Крым Тазалыкезутёнъяминистерство инвестициос  